FAK steek hand op om Bloem-erfenis te redDie senotaaf op Hoffmanplein is deur vandale baskadig (Foto verskaf deur die FAK) Die Federasie van Afrikaanse Kultuurvereniginge (FAK) het hand opgesteek om die vernietiging van nóg ’n kosbare Bloemfonteinse kultuurskat in die kiem te smoor. Oor die afgelope paar jaar het die toestand van Hoffman-plein in Bloemfontein drasties agteruit gegaan en na ’n besoek aan dié monument op 17 November, het die FAK se kultuurnetwerke besluit om ontstoke inwoners te help om dié probleem op te los. Volgens Jan-Danie Malan, die FAK se kultuurkoördineerder in die Vrystaat, het hulle tydens hul besoek aan die dorp gesien dat talle historiese bakens in en om Bloemfontein in ’n haglike toestand is en daarom het hulle besluit om in te gryp. Dirk Venter, ’n besorgde gemeenskapslid, het op sy beurt verduidelik dat erfenisbewaring hom en baie inwoners van Bloemfontein baie na aan die hart lê en daarom is hul baie dankbaar dat die FAK se kultuurnetwerke in dié area bereid is om met dié gemeenskap hande te vat en te help. “Hoffman-plein is maar net een van die plekke in Bloemfontein wat besig is om agteruit te gaan,” het hy verduidelik. “Oor die afgelope paar jaar het die toestand by dié plein drasties vererger weens vandalisme en diefstal.” Venter voeg by daar was 18 bronsplate op die senotaaf waarop die name van soldate uit die Eerste Wêreldoorlog verskyn het. “Van die 18 bronsplate op die senotaaf is die meerderheid al afgesteel, daarom het ons die munisipaliteit genader om toestemming te kry om die oorblywende plaatjies af te haal en op ’n veilige plek te stoor.” Die FAK gaan alles in sy vermoë doen om hierdie projek te steun. Die munisipaliteit het intussen ingestem tot die FAK se planne en ’n permit uitgereik om die verskuiwing van die plate goed te keur. Die plate gaan eersdaags verwyder en verskuif word na ’n veilige stoorplek by die Suid-Afrikaanse Pantsermuseum (SA Armour Museum) by Tempe-weermagbasis in Bloemfontein.